ร่วมวงประมูลต่ำกว่า3รายเว้นอีออกชัน
&nbsp;
19 ส.ค. 2554

โพสต์ทูเดย์ — กรมบัญชีกลางเวียนหนังสือหน่วยราชการ ปล่อยผีประมูลอีออกชันเพียบ
นายพงษ์ภาณุ เศวตรุนทร์ อธิบดีกรมบัญชีกลาง เปิดเผยว่า คณะกรรมการว่าด้วยการพัสดุด้วยวิธีทางอิเล็กทรอนิกส์ (กวพ.อ.) ได้แจ้งหลักเกณฑ์ในการพิจารณาประเภทสินค้าและบริการหรืองานโครงการที่ไม่ต้องดำเนินการจัดซื้อจัดจ้างด้วยวิธีทางอิเล็กทรอนิกส์ (อีออกชัน) มีผลตั้งแต่วันที่ 14 ก.ค.นี้
การจัดซื้อจัดจ้างที่ไม่ต้องทำอีออกชัน ต้องเป็นพัสดุที่มีการแข่งขันน้อยกว่า 3 ราย เป็นสินค้าและบริการ หรือโครงการที่มีรายละเอียดซับซ้อน มีเทคนิคเฉพาะและจำเป็นต้องใช้เทคโนโลยีขั้นสูง ต้องใช้บุคลากรในสาขาวิชาชีพการก่อสร้างชั้นสูง มีการถ่ายทอดเทคโนโลยีใหม่ๆ หรือช่างผู้มีฝีมือโดยเฉพาะเป็นพิเศษ 
รวมทั้งเป็นสินค้าและบริการ หรือโครงการที่มีการเปลี่ยนแปลงทางด้านราคาตั้งแต่ 10% ในช่วง 30 วันถือว่ามีความผันผวนด้านราคา
สำหรับการจัดซื้อจัดจ้างโดยวิธีพิเศษ ซึ่งได้รับการยกเว้นไม่ต้องดำเนินการอีออกชันไปแล้ว คือกรณีที่ต้องดำเนินการเร่งด่วน หากทำอีออกชันแล้วเกิดความล่าช้าเป็นผลให้ราชการเกิดความเสียหาย หรือกรณีต้องระบุยี่ห้อ หรือต้องจ้างช่างผู้มีฝีมือ หรือกรณีที่สินค้ามียี่ห้อเดียวหรือมีผู้รับจ้างรายเดียวให้หน่วยงานดำเนินการจัดซื้อจัดจ้างโดยวิธีพิเศษตามระเบียบฯ พ.ศ. 2535 หรือข้อบังคับว่าด้วยการพัสดุของหน่วยงานนั้นๆ ได้
นอกจากนี้ ยังได้ลดอัตราการยึดหลักประกันซองใหม่จาก 5% ของวงเงินที่จัดหาเป็น 2.5%ของวงเงินที่จัดหา และกำหนดราคาเริ่มต้นในการจัดหาใหม่ สำหรับงานซื้องานจ้างทั่วไปที่ไม่ใช่งานก่อสร้าง โดยจะใช้วงเงินงบประมาณ หรือราคามาตรฐาน หรือราคาท้องตลาด ณ ปัจจุบัน อย่างใดอย่างหนึ่ง เป็นราคาเริ่มต้น ในการจัดหาก็ได้ โดยพิจารณาจากความเหมาะสม และเป็นประโยชน์ต่อทางราชการ ในส่วนของงานก่อสร้าง ยังคงให้ใช้ราคากลาง เป็นราคาเริ่มต้นในการจัดหา